गड़ाका नां ऐ खुशी दा ते ओ बी अन्दरूनी खुशी दा। खुशी आली गल्ल होऐ जां हास्से-मखौला आली गड़ाका आप-मुहार गै बज्जी जन्दा ऐ। दुंए दा गड़ाका सुनियै सुनने आले दा बी हास्सा निकली जन्दा ऐ, गल्ल भाएं समझ आवै ते भाएं नेईं। मना दी खुशी गड़ाके दी पींगा उप्पर लुआरे लैन्दी जीभा रस्तै दन्दें हेठ मधोंदी-चथोंदी, बु’ल्लें उप्परें तलैटदी बाह्र औंदी ऐ। खुशी जीवन दा खास अंग ऐ जिसदे बगैर जीवन बिना चन्नै दी रातीं आला लेखा ऐ। गड़ाका बी तां गै बजदा ऐ जे मन खुश होऐ। दुखी आदमी लक्ख जतन करने उप्पर बी गड़ाके दे गुतलूं नेईं मसूस करी सकदा, नुहाड़ा मूंह् नेईं दिक्खी सकदा। जे कुतै उसी हस्सना पेई गै जा तां बनौटी ते बे-थवा लगदा ऐ। गड़ाका तन्दरूस्ती दी कुन्जी बी ऐ। हस्सने ते गड़ाके लाने आले आदमी कोला बढ़ेपा बी दूर नस्सदा ऐ।